1. A SZEMÉLYEK SZABAD MOZGÁSA

A SZAKKÉPESÍTÉSEK KÖLCSÖNÖS ELISMERÉSE

31992 L 0051: A Tanács 1992. június 18-i 92/51/EGK irányelve a 89/48/EGK irányelvet kiegészítve, a szakoktatás és szakképzés elismerésének második általános rendszeréről (HL L 209. szám, 1992.7.24., 25. o.), az alábbi módosításokkal:

- 31994 L 0038: A Bizottság 1994.7.26-i 94/38/EK irányelve (HL L 217. szám, 1994.8.23., 8. o.),

- 11994 N: A csatlakozás feltételeiről és a szerződések kiigazításáról szóló okmány — az Osztrák Köztársaság, a Finn Köztársaság és a Svéd Királyság csatlakozása (HL C 241. szám, 1994.8.29., 21. o.),

- 31995 L 0043: A Bizottság 1995.7.20-i 95/43/EK irányelve (HL L 184. szám, 1995.8.3., 21. o.),

- 31997 L 0038: A Bizottság 1997.6.20-i 97/38/EK irányelve (HL L 184. szám, 1997.7.12., 31. o.),

- 32000 L 0005: A Bizottság 2000.2.25-i 2000/5/EK irányelve (HL L 54. szám, 2000.2.26., 42. o.),

- 32001 L 0019: Az Európai Parlament és a Tanács 2001.5.14-i 2001/19/EK irányelve (HL L 206. szám, 2001.7.31., 1. o.).

Ahol szükséges, a Bizottság az új tagállamok csatlakozásának figyelembevétele érdekében az irányelv 15. cikkében meghatározott eljárásnak megfelelően a csatlakozás időpontját megelőzően kiigazítja a 92/51/EGK irányelvet azzal a céllal, hogy:

a) a C. mellékletet a csatlakozás időpontjától kezdődő hatállyal a következő paramedicinális és szociálpedagógiai képzésekkel egészítse ki:

- Cseh Köztársaság: fizioterapeuta ("Fyzioterapeut"), népegészségvédelmi asszisztens ("Asistent ochrany veřejného zdraví"), orvosi laboratóriumi asszisztens ("Zdravotní laborant"), röntgenasszisztens ("Radiologický asistent"), fogtechnikus ("Zubní technik"), gyógyszerész laboratóriumi asszisztens ("Farmaceutický asistent"), ortopédiai és művégtagtechnikus ("Ortoticko — protetický technik"), gyermekápoló ("Dětská sestra"), táplálkozási terapeuta ("Nutriční terapeut");

- Szlovákia: tánctanár alapfokú művészeti iskolában ("učiteľ tanca na základných umeleckých školách"), közegészségügyi és járványügyi asszisztens ("asistent hygienickej služby/asistent hygieny a epidemiológie"), rehabilitációs munkás/asszisztens ("rehabilitačný pracovník"/"rehabilitačný asistent"), ortopédiai technikus ("ortopedický technik"), fogtechnikus ("zubný laborant"/"zubný technik"), táplálkozási asszisztens ("diétna sestra"/"asistent výživy"), egészségvédelmi asszisztens ("zdravotnícky asistent"), masszőr ("masér"), orvosi laboratóriumi asszisztens ("zdravotnícky laborant"), gyógyszerész laboratóriumi asszisztens ("farmaceutický laborant");

b) a D. mellékletet a csatlakozás időpontjától kezdődő hatállyal a következő speciális struktúrájú képzésekkel egészítse ki:

- Litvánia: a 3. és a 4. képesítési szint eléréséhez vezető szabályozott képzések, amelyeket nemzeti szakképesítésként ismernek el a Litván Köztársaságban. Ezeket a képesítési szinteket a következők szerint határozzák meg:

- 3. szint: alkalmasság komplex szakmai tevékenységek ellátására olyan területeken, amelyek megfelelően felelősségteljes és független döntések meghozatalát igénylik. Szükséges egy csoport tevékenysége megszervezésének és vezetésének elsajátítása. Hároméves oktatás és szakképzés elvégzését követően "Szakmai Képesítő oklevelet" ("Profesinio mokymo diplomas") állítanak ki;

- 4. szint: alkalmasság komplex szakmai tevékenységek ellátására olyan területeken, amelyek felelősséget, függetlenséget, megalapozott ismereteket és sajátos képességeket igényelnek. Szükséges egy csoport tevékenysége megszervezésének és vezetésének elsajátítása. Három-, négyéves oktatás és szakképzés elvégzését követően "Magasabb szintű szakmai képesítői oklevelet" ("Aukštesniojo mokslo diplomas") állítanak ki.

--------------------------------------------------